इमरान को पूरे देश में लोकप्रियता हासिल है और पाकिस्‍तान की मिलिट्री के साथ उनके संबंध भी मधुर हैं। इमरान ने अपने सेलिब्रिटी और अपने करिश्‍माई व्‍यक्तित्‍व के अलावा अपने पैसे का प्रयोग देश में मौजूद भ्रष्‍टाचार के खिलाफ अभियान छेड़ने में किया। भ्रष्‍टाचार पाकिस्‍तान जैसे गरीब देश में सबसे अहम मुद्दा है। इस मुद्दे की वजह से यहां पर कई तरह के मतभेद मौजूद हैं। पाकिस्‍तान ने राजनीति का एक अलग ही इतिहास देखा है और देश कई तरह की निराशाओं का सामना करने को मजबूर है। कई मुश्किलों के बीच इमरान ने खुद को एक जननेता के तौर पर कायम कर लिया है। न्‍यूयॉर्क टाइम्‍स ने मशहूर पाकिस्‍तानी जर्नलिस्‍ट रजा रूमी के हवाले से लिखा है, 'एक व्‍यक्ति के तौर पर अगर इमरान को देखें तो किसी भी तरह का कोई स्‍कैंडल उनसे जुड़ा नहीं है, जो पाक राजनेताओं में कम ही देखने को मिलता है।'